google/wiki40b huggingface dataset:
Liseberg

Liseberg er en fornøyelsespark i Göteborg, Sverige. Parken åpnet i 1923, og er i dag nordens største, med over 3 millioner besøkende hvert år.
Parken eies og drives av Göteborg kommune. Sesongen starter i slutten av april, og avsluttes i slutten av september.
En av de mest populære attraksjonene er berg-og-dal-banen Balder. Den ble åpnet i 2003, og ble umiddelbart en stor suksess. I 2003 og 2005 ble den kåret til «Best Wooden Tracked Roller Coaster in the world» i en internasjonal avstemning. Liseberg i seg selv har også blitt kåret til en av de  ti beste fornøyelsesparkene i verden (2005).
I 2014 ble mega-banen Helix Bygget. Den har syv inversjoner og turen tar omtrent to minutter med en toppfart på hundre kilometer i timen.
Uvdal

Uvdal er en dal i Nore og Uvdal kommune i Buskerud fylke. Uvdal (Opdal, Uppdal) er også en tidligere selvstendig kommune i Buskerud fylke.

Dalen

På nordsiden av dalen ligger Uvdal stavkirke. Stavkirken og den nye Uvdal kirke, bygd i dragestil ved fylkesveien, må ikke forveksles. 
Fylkesvei 40 går gjennom hele Uvdal og videre nordvestover mot Dagali og Geilo. Fra veikrysset mellom Fv40 og Fv124 ved Bjerkeflåta, hvor det også befinner seg handelsvirksomhet, går veien sørover opp til Imingfjell og Sønstevatn, i den østlige utkanten av  Hardangervidda, og videre over fjellet til Tessungdalen i Telemark. Ved Hagenkrysset tar Fv123 av innover til Nørstebøgrenda og ender ved Tøddøl bru. Fylkesveien leder også til Uvdal Alpinsenter og Uvdal Alpinpark som begge nå eies av Miljøringen SA, et andelslag med lokale andelseiere. Fra Tøddøl bru går det kommunal vei innover Jønndalen og ender etter 14 km (regnet fra Hagenkrysset) ved Solheimstulen. Dette er en av portene til Hardangervidda.
Bebyggelsen i Uvdal er spredt. De fleste sentrumsfunksjonene ligger ved Kirketeig, ved krysset mellom Fv40 og Fv122, og her er det etablert kommunale og private virksomheter som skole, barnehage, samfunnshus, herredshus (Kommunehuset i tidligere Uvdal kommune), samt handelsvirksomhet.

Geografi

Uvdal strekker seg vestover fra Rødberg i øvre del av Numedal. Dalen er vid og åpen, i kontrast til områdene lenger øst, i Numedal. I den brede og flate dalbunnen renner Uvdalsåe. På begge sider av dalen ligger toppene 1300–1400 meter over havet.

Kommunen

Uvdal var fra 1837 en del av Nore i Rollag formannskapsdistrikt. Nore ble skilt ut som egen kommune fra Rollag i 1858. 1. januar 1901 ble så Opdal skilt ut fra Nore som egen kommune med 1 429 innbyggere. Ved Kongelig resolusjon av 22. januar 1932 ble kommunens navn endret fra Opdal til Uvdal. I 1937 ble en del av Uvdal med 220 innbyggere overført til Hol kommune.
1. januar 1962 ble Uvdal og Nore kommuner slått sammen til Nore og Uvdal kommune. Uvdal hadde ved sammenslåingen 1 213 innbyggere. Arelaet var ved sammenslåinga 1 768 km²
Kronprinsparet bygget hytte i Fjellsnaret i Uvdal i 2007.
Rødkleiva

Rødkleiva er en li i Nordmarka i Oslo, og er også navnet på en nedlagt slalåmbakke som lå samme sted. Lia strekker seg fra Voksenlia og bort til Tryvann Vinterpark.
Idrettslaget TRY har klubbhytta TRY-hytta liggende midtveis i den gamle slalåmbakken. Bondeungdomslaget i Oslo eier Røkleivhytta, som ligger på nordsiden av Rødkleivbekken.

Rødkleivbakken

Slalåmbakken lå ovenfor Strømsdammen, vest for Tryvannshøgda, og ble åpnet i 1947. Under OL i Oslo i 1952 var bakken slalåmarena. Bakken var svært bratt for vanlige skiutøvere og i 1970 så man seg nødt til å stenge de bratteste partiene nederst i bakken («henget»). Sammen med at utbyggingen av Wyllerløypa og senere Tryvann Vinterpark gjorde bakken noe overflødig, førte dette til at hele bakken ble nedlagt i 1988.
I 2004 og 2005 gikk Norges Skiforbund inn for å bygge et nytt hoppanlegg i bakken. Planene gikk ut på å bygge en middels stor hoppbakke som etter hvert skulle bygges ut til en stor skiflygingsbakke. På grunn av motstand fra nærmiljøet og hensynet til markagrensen sa politikerne imidlertid nei til å støtte et slikt prosjekt.

Betydningen av navnet

Navnet Rødkleiva har trolig ikke sammenheng med adjektivet rødt, men forklares med gammelnorsk *roð, som har sammenheng med verbet ryðja (å rydde). En sekundær forklaring er roði (rødt lys, rødt skinn eller å rødne/rødme). I det siste tilfellet kunne det sikte til at morgensola, sett fra Sørkedalen, rødfarger Rødkleiva.
Navnet skrives både med og uten d (Røkleiva og Rødkleiva), men offisiell skrivemåte er Rødkleiva.
Ediacara

Ediacara er en geologisk tidsperiode (oppkalt etter Ediacara Hills i Australia) som utgjør den siste perioden i den neoproterozoiske æra innenfor fanerozoikum, for 635 - 542 millioner år siden. Avslutningen av denne perioden markerer samtidig overgangen til kambrium og den paleozoiske æra. Ediacaras status som offisiell betegnelse for en geologisk periode ble ratifisert i mars 2004 av International Union of Geological Sciences (IUGS) og ble offentliggjort 13. mai 2004; dette var den første nye deklarasjon av en geologisk periode på 120 år, Klippeformasjonene i Flinders Ranges i Sør-Australia fungerer som referanse. Perioden overlapper stort sett den såkalte Vendia-perioden, et navn som tidligere ble foreslått i Russland.

Ediacaras begynnelse

Selv om det forekommer fossiler i lag fra perioden, er den usedvanlig i forhold til senere perioder, siden formasjonens basis ikke er definert ut fra forandringer i sammensetningen av det fossile funnmaterialet. Basis er i stedet definert ved overgangen til et særlig karbonatrikt klippelag, som kalles «kappekarbonat» ettersom det dekker istidsavleiringer og dermed er en indikasjon på en plutselig klimaforandring ved avslutningen av en istid. Denne klippen er karakterisert av en usedvanlig mangel på ¹³C, og den anses av flere forskere for å være et globalt fenomen, selv om det stadig er et kontroversielt synspunkt.

Datering

Det har ikke vært mulig å datere den sekvensen som omfatter lag fra Ediacara i South Australia. Avleiringene er derfor estimert til å være dannet for mellom 635 og 542 millioner år siden ut fra korrelasjoner til lignende formasjoner andre steder i verden, hvor datering har vært mulig. Datering av basislinjen til 635 millioner år er basert på en måling av uran-bly innholdet på en namibisk klippeformasjon. Ved denne dateringen er det forutsatt at avleiringen av «kappekarbonat» skjedde samtidig over hele verden og at det er det korrekte karbonatlaget som har blitt korrelert med den australske formasjonen. Dette er stadig omstridt, da en lignende datering foretatt av istidsklipper på Tasmania, som av noen forskere har blitt assosiert med perioden like før Ediacara, viste en alder på 580 millioner år. Toppen av avleiringen er vanligvis anerkjent som grensen til kambrium.
Florø Idrettssenter

Florø Idrettssenter er en fleridrettshall i Florø. Hallen har egne flater for friidrett, i tillegg til ordinær håndballbane med tilrettelegging for basketball og volleyball. Den ligger i tilknytning til Flora videregående skole som nytter hallen daglig i sitt undervisningstilbud til elever både på idrettsfag og i kroppsøving.
Gerosis

Utseende

Middelsstore, bredvingede smygere som gjerne sitter med vingene flatt spredte. Vingene er lyst brunlige med et hvitt felt ved roten, forvingen har noen halvt gjennomsiktige "vinduer" i den ytre delen. Vingene har også noen runde, mørke flekker.

Utbredelse

Slekten er utbredt i Sørøst-Asia, fra India i vest til Sulawesi i øst.
Torstein Hagen

Bakgrunn og virke

Hagen er en norsk skipsreder, med verdens største elvecruiseflåte og eier av cruiseselskapet Viking Cruises. Han er blant Norges rikeste, med en anslått formue på over 50 milliarder i 2019. 
Hagen er utdannet ved NTH (nå NTNU) i Trondheim og ved Harvard University i USA. 
Han er tidligere partner i det internasjonale konsulentfirmaet McKinsey & Company i Europa og var med på å starte opp McKinsey i Skandinavia. 
I 1977 ble han toppsjef for Det Bergenske Dampskibsselskab. Der solgte han fire hurtigruteskip og stoppet passasjerseiling over Nordsjøen om vinteren. I 1979 gikk selskapet med overskudd, og i 1982 hadde det en fortjeneste på 175 millioner kroner. I 1983 gikk han over til å bli adm. dir. i Royal Viking Line. På dette tidspunktet var RVL eid av Bergenske og Det Nordenfjeldske Dampskibsselskab, og hadde gått med underskudd i flere år. I april 1984 ble det annonsert at Royal Viking Line skulle selges til den amerikanske investorgruppen Whitney & Company for cirka 1,8 milliarder kroner. Planen var at Hagen skulle fortsette å lede selskapet, men i august samme år ble det klart at avtalen ikke ble gjennomført. Royal Viking Lines ble i stedet tatt over av Norwegian Caribbean Lines, eid av Kloster Cruise. I september 1984 sluttet Hagen i selskapet.
I 1986 var han daglig leder for driftsselskapet Cool Carriers i Stockholm. 
Etter dette etablerte han seg i London. I februar 1988 prøvde han sammen med andre norske investorer i gruppen Marine Investment å ta over Nederlands største rederi, Nedlloyd. Noen måneder senere hadde Marine Investment solgt seg ned, og oppkjøpsforsøket ble avlyst. I desember 1988 kjøpte Hagen og Marine Investments 38,8 prosent av aksjene i Det Norske Oljeselskap. Hagen ble styreformann i selskapet. 
I 1991 kontrollerte han 23 prosent av aksjene i Nedlloyd. Under generalforsamlingen, hvor 1100 aksjonærer hadde møtt opp, fikk han flertall for sitt forslag om å underkjenne konsernets regnskap for 1990. Hagen kom inn i styret i selskapet året etter.
I 1992 eide Hagen litt over 50 prosent av aksjekapitalen i DNO. På slutten av året solgte selskapet sitt norske oljeengasjement til Saga Petroleum. Administrerende direktør Tor Olav Trøim sa at selskapet «ikke hadde den politiske goodwill som var nødvendig for å drive innen olje». Det ble antydet at salget skjedde for å få penger til å overta Nedlloyd, og det nederlandske selskapet ønsket at Hagen forlot styret. Like etter ble han kastet ut av Nedlloyd, og tapte 320 millioner kroner av egne penger på det.
I april 1993 ble han styremedlem i Kloster Cruise, selskapet som kjøpte Royal Viking Line i 1984. Kloster Cruise ble eid av Vard AS, som Hagen kjøpte seg opp i.
I 1996 var DNO på randen av konkurs, og Hagen solgte seg ut. Han begynte så med oppkjøp av elvecruisebåter i Russland. I 1999 var selskapet Viking River Cruises størst i verden på elvecruise. Hagen utvidet cruisevirksomheten til havgående cruiseskip i 2015, i 2019 var den havgående flåten på seks skip og rederiet planlegger en flåte på 16 havgående cruiseskip i 2027.

Personlig

Hagen er bosatt i Luzern i Sveits.
Divali

Divali (diwali) eller dipavali. Divali betyr «en rekke med lys». Hjemmet gjøres rent og hinduene pynter med lys før gudinnen skal komme på besøk. Festen feires i tre til seks dager. Festen blir også en nyttårsfest da det er i denne perioden hinduenes nye år begynner. Divali regnes som en gunstig anledning for de som vil gifte seg.  Nord i India feires også Krishnas beskytting av kyrne på festens dag nummer to. Divali er hinduenes nyttår og den viktigste festen i året. Divali er en lysfest som handler om de godes seier over det onde og lysets seirer over mørket. Den feires i to til fem dager i oktober/november, fra den 13. i måneden kartikka i den hinduistiske kalender. Selve divali dagen er nymånedagen som er på den tredje av de fem festdagene. Divali er skrevet på sanskrit og betyr «lysrekken». Festen feires blant annet til minne om at Rama og Sita vender tilbake til Ayodhya i kongeriket Koshala etter flere år i eksil. Folk er lykkelige over at Rama og Sita endelig kommer tilbake og tar imot dem med tusenvis av levende lys. 
På divalifesten er det tent stearinlys og oljelamper i alle rom og utenfor huset hvis det er mulig. Festen feires også for gudinnen Lakshmi. Lakshmi er gudinne for lykke og velstand og bringer lykke til alle som har pyntet husene sine til divali. 
Noen jenter plasserer lys på et fargerikt mønster (rangoli)
Lie kirkegård

Lie kirkegård er en gravlund på Lie i nærheten av Skien kirke i Skien i Telemark.
Gravlegges her kan kun dem som i forveien har familiegraver på stedet. I forbindelse med byggingen av Ibsenhuset ble Lunde kirkegård nedlagt og enkelte av gravminnene havnet etter dette på Lie. 
En rekke medlemmer av Henrik Ibsens familie, med familienavn Ibsen, Paus og Stousland, ligger begravet på Lie kirkegård.
Michael Seymour

Bakgrunn

Seymour inntrådte i 1813 som elleveåring i den britiske marine og var med sin far, den senere admiral Michael Seymour, om bord på HMS «Hannibal».

Marineoffiser

Fra 1841 var han kaptein dels i Middelhavet, dels i Nord-Amerika og Vestindia. I 1850 ble han utnevnt til havneinspektør i Sheerness og i 1851 til leder for marineinstittutet i Devonport.
I februar 1854 ble han stabssjef for admiral Charles John Napier for Østersjøekspedisjonen i krigen mot Russland. I løpet av dette ble han såret ved Kronstadt, og forfremmet til kontreadmiral (1854).
I 1856 fikk han kommandoen over flåtestasjonen i Ostindien og Kina. Han foretok de operasjoner som fulgte av Lorcha Arrow-saken. I juni 1857 ødela han den kinesiske flåte med sine enheter, inntok i desember Kanton og erobret den 20. mai 1858 Taku-festningene i nærheten av Tientsing. Derved tvang han den kinesiske regjering til å gi sin godkjenning av Tientsintraktaten, som åpnet ytterligere ti kinesiske havner for internasjonal handel.
Fra 1859 til 1863 representerte han Devonport i det britiske parlament.
Derpå hadde han frem til 1866 kommandoen over den britiske milityærstasjon Portsmouth. I 1864 ble han utnevnt til viseadmiral.
Ziesar

Ziesar er en by i Tyskland, beliggende i Landkreis Potsdam-Mittelmark i forbundslandet Brandenburg, omkring 20 km sørvest for Brandenburg an der Havel, i nordhenget til høydedraget Fläming. Byen har 2 482 innbyggere (2012). Den er administrasjonssete i kommunalforbundet Amt Ziesar.  I vest grenser byen til forbundslandet Sachsen-Anhalt.  
Byen er mest kjent for sin middelalderske biskopsborg, Burg Ziesar, som var residens for biskopene av Brandenburg an der Havel i middelalderen frem til reformasjonen.  Borgen er museum for Brandenburgs middelderlige kirke- og kulturhistorie.
Den lutherske teolog fra reformasjonstiden Johannes Aepinus ble født i Ziesar i 1499.
Rakke (maritim)

Rakke er jernbeslaget som benyttes for å henge opp en rå på masten på skværriggede fartøyer. Enkelte rakker er fast montert, så som rakke for mastens hovedseil og nedre merseseil mens andre hadde en glidende kobling til masten som gjore det mulig å senke rærne og på den måten redusere seilflate og å senke tyngdepunktet i riggen.
Kituro RC

Kituro Rugby Club er en belgisk rugbyklubb fra Brussel (Schaerbeek), dannet i 1961.
Norrö

Norrö er et tettsted i Österåker kommune i Stockholms län i landskapet Uppland i Sverige. I 2010 hadde tettstedet 305 innbyggere.
The Country Side of Elvis

The Country Side of Elvis er et samlealbum med Elvis Presley, utgitt i 2001.
Jørgen Brunchorst

Politiker

Brunchorst ble valgt til Stortinget for Venstre fra Bergen i 1895. Deretter ble han valgt inn for Samlingspartiet i 1904. Han ble utnevnt statsråd og sjef for Arbeidsdepartementet 28. september 1907, mot slutten av Christian Michelsens regjeringsperiode. Han fortsatte i stillingen i Jørgen Løvlands regjering som tiltrådte 23. oktober 1907 og ble sittende til 19. mars 1908. Som statsråd var Brunchorst partiuavhengig liberaler. Brunchorst var medlem av Stortingets spesialkomite for loven som skulle utløse unionsoppløsningen med Sverige i 1905. Han var også medlem av formannskapet i Bergen.

Diplomat

I 1906 ble han generalkonsul i Havanna og ministerresident for de mellomamerikanske stater. Fra 1910 til 1916 var han minister i Stockholm, deretter i Roma til han død i 1917, 54 år gammel.

Utmerkelser

Han ble i 1901 utnevnt til ridder av 1. klasse av St. Olavs Orden og i 1908 forfremmet til kommandør av 1. klasse. Han var innehaver av 7. juni-medaljen og storkors av den svenske Nordstjerneordenen. Han var også ridder av den franske Æreslegionen og ridder av 2. klasse av den russiske Sankt Stanislaus-ordenen.

Familie

Jørgen Brunchorst var sønn av Christian Ege Brunchorst (1835–64) og Emma Wesenberg (1837–1919). Faren var skipsbygger i Bergen  og av Brunchorst (slekt). Jørgen var gift 1886 til 1911 med bibliotekar Ellen Bull (1861–1948) av Bullslekten, og fra 1911 med Andrea (Lill) Langaard (1883–) som var dattera til bryggerisjef Christian Langaard.  Botanikeren Knut Fægri (1909–2001) var halvbrorsønn av Jørgen.
Svein Tore Bergestuen

Biografi

Bergestuen har grunnfag i sosiologi og psykologi fra Universitetet i Bergen. Han startet som reporter i TV 2 i 1995. Han ble så programleder for Sytten tretti på P4 i 2000. I 2004 ledet han aktualitetsprogrammet 19:30 på TVNorge som ble tatt av etter 40 sendinger gjennom ti uker. Deretter arbeidet han ett år i Amnesty International Norge før han begynte som programleder for Nyhetspuls 17 i Kanal 24. I mars 2006 ble han ansatt som nyhetsredaktør i nyhetsmagasinet Ny Tid. I 2007 var han tilbake som programleder for Kanal 24s morgensending. I 2008 gikk han fra jobben som programleder i Kanal 24s morgensending Bergestuen DIREKTE, for å bli informasjonsrådgiver i Geelmuyden.Kiese. Fra høsten 2010 til 2014 satt han i TVNorges ledergruppe som kommunikasjonsdirektør. 
Bergestuen var tidligere gift med artisten og programlederen Berit Boman som han har ett barn med. Før det var han gift med TV 2-journalist Åse Linda Tynning. Begge hadde da etternavnet Tynning-Bergestuen. Han er også utdannet klatreinstruktør og driver med fjellklatring.
I 2008 utga Bergestuen boken Slike menn forlater ikke konene sine (Kagge forlag), en roman med utroskap som tema. I 2009 ga han ut dokumentarboken Radiokrigen (Font) sammen med Bjørn Eckblad og i 2012 skrev han dobbelbiografien om alpinistene Kjetil André Aamodt og Lasse Kjus, Aamodt og Kjus. 35 år som konkurrenter. Og brødre. (Kagge forlag) og i 2014 ga han ut Norges 100 største sportsøyeblikk, (Kagge forlag) sammen med sportsjournalist Morten Stokstad. I 2018 ga han ut boka I krig og ensomhet (Kagge forlag) om krigsfotograf i VG, Harald Henden. Bergestuen var også fast foreleser ved Institutt for Journalistikk i Fredrikstad.
Fra 2011 har han vært fast ordstyrer på den internasjonale pressekonferansen til Nobels fredspriskonsert, hvor skuespillere som Helen Mirren, Sarah Jessica Parker, Gerard Butler og Claire Danes har vært programledere. I dag (2016) driver han rådgivning i eget selskap.
PRS Norge

Øvelser

Øvelsene varierer som regel fra gang til gang, men det finnes også standardøvelser («skill stages»). Vanligvis skyter en og en deltaker om gangen med en tidsbegrensning. Et stevne er delt inn i flere løyper som kalles «stager», og det skytes både på kort-, mellom- og langhold. Noen øvelser er fokusert på presisjon (precision test), mens andre retter fokus mot hurtigskyting (speed shooting). Vanligvis er gjennomføring fri, men det hender at enkelte øvelser begrenser utstyr (f.eks. «reim tillat, men ikke tofot»). Stillingsskifte og bruk av varierte og utfordrende skytestillinger er vanlig. Foruten rene skyteøvelser kan det også forekomme avstandsbedømming ved hjelp av kikkertsikte med retikkel inndelt i milliradianer, såkalt «milling». Noen ganger er skyteavstandene ukjente, som fører til at deltakeren må bedømme avstand enten før eller under skyting.

Skyteavstander og forberedelser

Skyteavstander kan variere til over 1000 meter, men i Norge skytes som regel mellom 50-600 meter. Siden det skytes på varierende avstander bør skytteren ha en forhåndslaget klikktabell som passer til våpenet og ammunisjonen.

Skiver

Det skytes på skyteskiver av både papp og stålmål. Skivene scores oftest som «treff/ikke treff», men kan også ha poenginndeling. Skivene kan være både stasjonære og bevegelige. Målene er som regel relativt små, rundt en milliradian eller mindre (f.eks. 10 cm på 100 m, 20 cm på 200 m, osv).

Poengregning

Poengregning foregår som regel med at løypene må gjennomføres innen en gitt makstid («par tid»), og skytteren gis poeng etter hvor mange treff man rekker før tiden er ute. Det skytes som regel et forhåndsbestemt antall skudd, men det fins også øvelser med ubegrenset antall skudd som for eksempel stangskyting.

Utstyr

Sig Sauer 200 STR og tilsvarende rifler er mye brukt, men det er mulig å delta med det meste av rifler for jakt og sportskyting. Det er fri vekt på våpen. Rekylbrems og/eller lyddemper er tillatt. Reim og/eller tofot er tillatt. Avtrekket må fungere sikkert, men det er ingen begrensning på avtrekksvekt.

Kaliber

Kaliber kan velges fritt innen visse begrensninger. For å minske slitasje på stålmål er det vanlig at arrangører setter en øvre begrensning for kulediameter til .30 kaliber (7,62 mm) og maksimal utgangshastighet rundt 950 m/s.
Det vanligste kaliberet i nordiske PRS-konkurranser er 6,5 × 55 mm, mens lignende kalibre med 6 og 6,5 mm kule er populære i USA (som for eksempel 6,5 mm Creedmoor).

Sikter

Kikkertsikte kan velges fritt, og det er ingen begrensning på hvor mye forstørrelse man kan ha. Det er mest vanlig å bruke retikler med trådkors i første billedplan («FFP», engelsk for First Focal Plane) og klikkjustering på ¹⁄₁₀ milliradian. Det er også noen som deltar med andre typer sikter som er beregnet på for eksempel jakt.
Instituto Cervantes

Instituto Cervantes eller Cervantes-instituttet er en organisasjon etablert i 1991 av de spanske myndighetene. Formålet er å fremme bruken av spansk som internasjonalt andrespråk, støtte spanskundervisning og fremme spansk og latinamerikansk kultur i ikke-spansktalende land.
Instituttet har sitt navn fra forfatteren Miguel de Cervantes (1547–1616). Den spanske kongen, Felipe VI er ærespresident for instituttet, som (pr 2016) har 76 avdelinger rundt om i verden. Det er ingen avdeling i Norge, men en i Stockholm.
Sammen med tilsvarende kulturinstitutt for andre språk – Goethe-Institut, Instituto Camões, Alliance française, Società Dante Alighieri og British Council – mottok instituttet i 2005 Fyrstinnen av Asturias' pris for kommunikasjon og humaniora.
Tapper

Tapper er fargereseptorene i menneskeøyet. Netthinnen er dekket av omtrent 6 millioner tapper og 130 millioner staver, celler som oppfatter lys og mørke
Det finnes tre forskjellige typer tapper. Den ene typen er mest følsom for lys vi opplever som fiolett med bølgelengder rundt 420 nm. Disse kalles ofte S-tapper. De to andre typene tapper er relativt like og mest følsomme for lys vi opplever som grønt eller grønnaktig. Disse refereres til som L-tapper som er mest følsomme for lys rundt 564 nm og M-tapper som er mest følsomme rundt 534 nm.
Følsomhetskurvene for tappene er klokkeformede og overlapper betydelig. Det innkomne signalspekteret blir dermed i øyet redusert til tre verdier gitt av responsen til de tre typene tapper, ofte kalt tristimulusverdier. Fordi de tre sensitivitetsområdene overlapper, er det for eksempel umulig å stimulere bare M-tappene uten å stimulere både S- og L-tappene også. Mengden av alle mulige kombinasjoner av tristimulusverdier er begrenset av responsen mot spekteret og definerer det menneskelige fargerom. Man har estimert at mennesker klarer å skjelne omtrent 10 millioner forskjellige farger fra hverandre.